Diari Oficial de la Generalitat Valenciana


Sumari del DOGV 4270, del 13-06-2002 (2002/6271)

ORDE de 6 de juny de 2002, de la Conselleria d'Economia, Hisenda i Ocupació, per la qual es dicten les normes per a l'elaboració dels pressuposts de la Generalitat Valenciana per a l'exercici 2003.
-----------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2002/06/06/(1)/dof/vci/html**

### Dades del document

Número de DOGV
:   4270

Data del DOGV
:   13-06-2002

Secció del DOGV
:   I. DISPOSICIONS GENERALS

Número del document
:   2002/6271


Data del document
:   06-06-2002

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * pressupost
    * elaboració del pressupost
    * legislació

ORDE de 6 de juny de 2002, de la Conselleria d'Economia, Hisenda i Ocupació, per la qual es dicten les normes per a l'elaboració dels pressuposts de la Generalitat Valenciana per a l'exercici 2003. [2002/6271]
  
PREÀMBUL
  
L'objectiu prioritari de la política econòmica espanyola és mantindre el procés de convergència real amb els països més avançats de la UE. Per a això, junt amb la instrumentació d'un programa ambiciós de reforma estructural, la política fiscal es configura com un instrument essencial. L'objectiu fonamental continua sent la consolidació i el rigor fiscal, que es traduïxen en l'equilibri pressupostari.
  
En el Consell Europeu de Barcelona de març de 2002 els estats membres van posar data als acords de Lisboa, establint la seua determinació d'obtindre una situació pròxima a l'equilibri o superàvit per a l'any 2004. Estos acords es basen en les orientacions de política econòmica aprovades en el Consell Europeu de Santa María de Feria de juny de 2000 on s'instava els estats membres a ?continuar el sanejament dels comptes públics?. Tots estos acords es basen en els compromisos fonamentals assumits pels països integrants de l'euro en el marc del Pacte d'Estabilitat i Creixement, com és el de mantindre la disciplina fiscal com a condició essencial per a promoure el creixement sostingut i no inflacionari en tota la UEM.
  
La aprovació de la Llei General d'Estabilitat Pressupostària, en desembre de 2001, i la llei orgànica complementària, establixen els mecanismes jurídics de cooperació entre l'Estat i les comunitats autònomes per a aconseguir els objectius d'estabilitat pressupostària a llarg termini, harmonitzant els compromisos pressupostaris derivats de la nostra integració en la UEM amb la responsabilitat de la disciplina i del control de la despesa en tots els nivells de l'administració pública espanyola.
  
Els principis generals d'estabilitat pressupostària, plurianualitat, transparència i eficiència en l'assignació i utilització de recursos públics, són aplicables a les comunitats autònomes.
  
Segons l'Acord aprovat pel Consell de Ministres el 8 de març, l'objectiu d'estabilitat pressupostària per al conjunt de les administracions públiques, per a l'any 2003 és l'equilibri dels comptes públics, i de superàvit en 2004 i 2005.
  
La Llei General d'Estabilitat Pressupostària potencia notablement l'escenari pressupostari com instrument de programació pluriennal de referència en el qual s'ha d'emmarcar la pressupostació a mig termini. La llei no sols reforça el rigor que s'ha de seguir en la confecció de l'escenari pluriennal, en el qual s'hauran de detallar els compromisos continguts en les polítiques de despesa, sinó que també establix que totes les decisions, actuacions i iniciatives en l'administració amb incidència en la despesa que es pretenguen dur a terme en el futur hauran de tindre cabuda en els escenaris.
  
En esta línia d'actuació, el Govern Valencià continuarà incidint en aquelles polítiques que fins ara han aconseguit situar la Comunitat Valenciana en una senda de descens interanual de l'atur registrat, així com en un creixement econòmic estable, i es mantindrà ferm en el propòsit de continuar sanejant els comptes públics, garantint la consecució de l'equilibri pressupostari, sense que això supose una pèrdua en la qualitat dels servicis públics fonamentals. En este marc s'establixen els criteris de pressupostació següents:
  
A) Contenció de la despesa, aplicant per a això una política de racionalització de la despesa de la Generalitat i del seu impacte pluriennal dins del marc de l'estabilitat pressupostària.
  
B) La priorització de la despesa social, incrementant l'abast i la qualitat de la prestació de servicis públics.
  
C) La modernització de l'economia valenciana, incrementant els recursos d'aquelles polítiques de despesa que més incidixen sobre la I + D + i, la formació del capital humà, la potenciació d'infraestructures i el foment de la competitivitat dels sectors que la integren.
  
En conseqüència, fent ús de les facultats que em conferix el Decret Legislatiu de 26 de juny de 1991, que aprova el text refós de la Llei d'Hisenda Pública de la Generalitat Valenciana, en els articles 23 i 24,
  
ORDENE
  
1. Àmbit d'aplicació
  
1.1. Les normes contingudes en la present orde s'aplicaran:
  
a) A l'administració de la Generalitat Valenciana.
  
b) A les entitats autònomes i altres organismes públics de la Generalitat Valenciana.
  
c) A les empreses de la Generalitat Valenciana compreses en l'article 5.2 del text refós de la Llei d'Hisenda Pública de la Generalitat Valenciana.
  
1.2. Unitat de pressupostació
  
El pressupost s'elaborarà tenint com a unitat de compte l'euro.
  
2. Òrgans participants en el procés d'elaboració del pressupost de la Generalitat Valenciana i tramitació de l'avantprojecte
  
2.1. Són òrgans participants en l'elaboració del pressupost de la Generalitat Valenciana per a l'any 2003:
  
2.1.1. La Direcció General de Tributs, que elaborarà la informació necessària que permeta quantificar els capítols I, II, III i V del pressupost d'ingressos i els beneficis fiscals.
  
2.1.2. La Direcció General d'Economia, que quantificarà els Fons Estructurals (FEDER, FSE, FEOGA-Orientació, IFOP) que financen el Programa Operatiu Integrat de la Generalitat Valenciana 2000-2006, així com altres formes d'intervenció (Iniciatives Comunitàries, Accions Innovadores...) el Fons de Cohesió i qualsevol altra font financera procedent de la Unió Europea, exclòs el FEOGA-Garantia, la competència del qual correspon a la Conselleria d'Agricultura, Pesca i Alimentació, i les aplicacions pressupostàries corresponents a tots ells que es consideren susceptibles de finançament en eixe moment.
  
Així mateix és competència de la Direcció General d'Economia la quantificació del Fons de Compensació Interterritorial.
  
Estes quantificacions hauran de ser enviades a la Subsecretaria de Política Pressupostària i Tresor abans del 17 de juliol, desglossant a nivel d'?assumpte?, tant d'ingrés com de despesa, l'import corresponent a l'ingrés i a la despesa elegible.
  
2.1.3. Els òrgans superiors de la Generalitat i les conselleries elaboraran les propostes ajustades a les lleis que siguen d'aplicació, als acords i les directrius aprovats pel Consell i a les normes i els criteris que s'assenyalen en esta disposició. Les propostes mencionades contindran:
  
Modificacions de l'articulat del projecte de llei de pressuposts i, si és el cas, projecte de llei de mesures d'acompanyament.
  
Modificacions dels servicis pressupostaris, programes pressupostaris, línies de subvenció, projectes d'inversió i, en general, d'assumptes pressupostaris.
  
Escenari pluriennal (2003-2005) dels compromisos de despesa continguts en cada programa pressupostari.
  
Previsió de l'impacte en la despesa corrent anual dels projectes d'inversió nous, a partir del moment que entren en funcionament. La despesa corrent prevista per al 2003, s'entendrà inclosa en l'avantprojecte de pressupost.
  
Avantprojecte de l'estat de despeses del seu pressupost.
  
Les previsions dels ingressos afectes als programes duts a terme per ells.
  
Els avantprojectes dels estats de recursos i dotacions dels organismes a elles adscrits, formant un sol pressupost per a cada organisme que comprendrà totes les actuacions, operacions i servicis que hagen de realitzar-se en virtut de les funcions que tinguen assignades, mantenint la coherència de les transferències reflectides en els estats de despeses de les conselleries i els estats d'ingressos dels organismes. En el cas de les despeses afectes a finançament comunitari, s'entendrà com ingressos prevists els que deriven de les propostes formalment presentades.
  
2.1.4. Les empreses i els altres ens públics de la Generalitat elaboraran els seus programes d'actuació, inversions i finançament, així com els pressuposts d'explotació i de capital, ajustats al que disposen les normes que les regulen. En el cas de les despeses afectes a finançament comunitari, s'entendrà com ingressos prevists els que deriven de les propostes formalment presentades. També hauran de realitzar la previsió de l'impacte en la despesa corrent anual dels projectes d'inversió nous, a partir del moment que entren en funcionament. La despesa corrent prevista per al 2003 s'haurà de recollir en l'avantprojecte de pressupost. La tramesa dels avantprojectes corresponents s'efectuarà a través de les secretaries generals de les conselleries a les quals estiguen adscrits.
  
2.2. Correspon a la Subsecretaria de Política Pressupostària i Tresor:
  
L'elaboració dels escenaris d'ingressos i despeses.
  
L'obtenció, l'anàlisi i l'agregació, si és el cas, de les dades, antecedents, informes i estadístiques necessaris per a l'elaboració dels estats de despeses i ingressos pressupostaris, amb esta finalitat demanarà la informació necessària dels distints centres gestors
  
L'elaboració de l'avantprojecte de llei de pressuposts, tenint en compte les propostes formulades pels distints centres gestors, les orientacions de política econòmica i les prioritats establides, dins del marc d'Estabilitat Pressupostària.
  
3. Procés d'elaboració
  
3.1. La Subsecretaria de Política Pressupostària i Tresor examinarà, en coordinació amb els altres òrgans competents en l'elaboració del pressupost, la documentació pressupostària rebuda, a l'efecte d'ajustar els crèdits al que disposa la present orde i la resta de normativa aplicable, a fi de:
  
- Analitzar l'ajust de les propostes formulades a la política pressupostària del Consell.
  
- Contrastar les propostes formulades amb els escenaris elaborats, especialment referent al finançament afectat.
  
- Racionalitzar la despesa pública.
  
3.2. La Conselleria d'Economia, Hisenda i Ocupació, basant-se en els resultats de l'examen i dels ajusts prevists en els apartats anteriors, i tenint en compte el que especifica l'article 24 del text refós de la Llei d'Hisenda Pública de la Generalitat Valenciana, trametrà al Consell el corresponent avantprojecte de Llei de Pressuposts de la Generalitat Valenciana per a l'exercici 2003, el qual, una vegada aprovat, serà elevat a les Corts Valencianes en el termini assenyalat en l'article 55, apartat quatre, de l'Estatut i en l'article 25 del text refós de la Llei d'Hisenda Pública de la Generalitat Valenciana.
  
4. Estructura dels pressuposts de la Generalitat Valenciana
  
4.1. Estructura general del pressupost d'ingressos.
  
El pressupost d'ingressos de l'administració de la Generalitat Valenciana i dels organismes públics per a l'any 2003 s'estructura d'acord amb la classificació econòmica que s'adjunta com annex I.
  
4.2. Estructura general del pressupost de despeses.
  
El pressupost de despeses de la Generalitat Valenciana i dels organismes públics per a l'any 2003 s'estructura d'acord amb els criteris següents:
  
a) Ordenació per naturalesa econòmica, d'acord amb la classificació que s'adjunta com annex II.
  
b) Ordenació per seccions i servicis i organismes a elles adscrits. Annex III.
  
c) Ordenació funcional dels programes pressupostaris d'acord amb la classificació de grups, funcions i subfuncions vigent. Annex IV.
  
d) Màxima territorialització possible dels crèdits de despeses pressupostats. Annex V.
  
4.3. Estructures específiques.
  
Els pressuposts d'ingressos i despeses de les entitats autònomes comercials, industrials, financeres i anàlogues, les societats de la Generalitat i els altres ens públics, s'estructuraran d'acord amb els criteris funcionals, orgànics i territorials assenyalats amb caràcter general i s'ajustaran, quant als criteris econòmics, a les normes específiques de caràcter comptable que els són d'aplicació.
  
5. Documentació per a l'elaboració del pressupost de la Generalitat Valenciana
  
5.1. Els òrgans competents per a l'elaboració dels pressuposts per a l'any 2003 formularan les seues propostes a través de quatre documents:
  
- Presentació de la proposta d'avantprojecte de pressupost:
  
Consistix en un document en el qual es raonen sintèticament els objectius i les mesures que servixen de suport a les propostes pressupostàries que formule el departament, en l'àmbit de conselleria, entitats autònomes i empreses. En particular, l'adaptació als objectius generals de contenció i racionalització de la despesa pública, així com, si és el cas, de la política d'ingressos de gestió departamental que es propose. El seu contingut podrà ser utilitzat en l'elaboració de la Memòria i de l'Informe Econòmic Financer.
  
El document serà enviat per correu electrònic a l'adreça GHSLKRFVWYBP@rms.ee amb la referència «Presentació de la proposta d'avantprojecte de pressuposts». La Subsecretaria de Política Pressupostària i Tresor confirmarà la recepció pel mateix mitjà a l'adreça remitent.
  
b) Propostes relatives a l'articulat de l'avantprojecte de llei de pressuposts o a l'avantprojecte de llei de mesures d'acompanyament:
  
Consistix en un document en el qual s'especifiquen les propostes corresponents fonamentades com cal, que duran adjunt l'informe corresponent del Servici Jurídic, i el seu procediment serà el mateix que en l'apartat anterior.
  
c) Propostes concretes i observacions:
  
La formulació de preguntes i observacions concretes s'enviaran per correu electrònic a l'adreça mencionada en el punt a).
  
d) Imports pressupostaris de despeses i ingressos:
  
Els imports pressupostaris de despeses i ingressos es registraran en el mòdul «Elaboració Pressupostària» (EP), per mitjà del qual s'obtindran totes les magnituds monetàries dels pressuposts i el conjunt de fitxes pressupostàries (FP) corresponents a l'estructura dels pressuposts de despeses per programes.
  
En el mòdul EP un import s'atribuïx a un ?compte pressupostari- que resulta de la combinació de valors independents entre si. Per a poder registrar un import, la combinació de valors corresponents haurà de ser creada prèviament, emplenant els huit segments que la conformen. Estos segments identifiquen:
  
- ENTITAT: Per mitjà del qual es diferencia l'administració de la Generalitat, els organismes autònoms i els ens i les empreses públiques.
  
- ORGÀNICA: Per mitjà del qual es diferencien els nivells jeràrquics de l'organització (Secció, Servici)
  
- ECONÒMICA: Per mitjà del qual es diferencien els crèdits d'ingressos i despeses per naturalesa. En les despeses s'introduiran dades a nivell de concepte, amb els dos últims dígits 00, i en ingressos a nivell de subconcepte.
  
- FUNCIONAL: Per mitjà del qual es diferencien els programes pressupostaris en què es formulen crèdits de despeses o d'ingressos de gestió departamental: (Programa a cinc xifres)
  
- ASSUMPTE: Per mitjà d'este segment s'identifica la despesa, en el capítol VI amb el subprojecte d'inversió, en els capítols IV i VII amb les línies de subvenció, i el capítol VIII amb els projectes financers, i podrà ser utilitzat o no, per a qualsevol altre capítol. Per als capítols IV, VI, VII i VIII este segment és d'obligat compliment. En ingressos s'identificaran els assumptes en el cas de finançament afectat, en la resta es podrà utilitzar l'assumpte codificat com ?NA?.
  
- TERRITORI: Correspon al reflex de l'impacte territorial atribuïble a l'import pressupostari.
  
- PGCP: Identifica el pressupost de despeses, d'ingressos afectes i d'ingressos no afectes.
  
- CLASSE DE PPTO: correspon a l'any del pressupost que s'elabore.
  
Les fitxes pressupostàries que s'obtindran de l'explotació del mòdul EP hauran de ser les següents (Annex VI):
  
FP1. Fitxa resum de recursos financers i personals del programa. S'hi reflectirà el cost financer previst del programa per capítols de despesa per a l'exercici pressupostari del 2003, així com el detall de les transferències internes a organismes, ens i empreses de la Generalitat Valenciana.
  
FP2. Desagregació dels capítols de despesa de cada programa, detallada per conceptes econòmics.
  
FP3. Fitxa descriptiva dels ingressos afectes al programa. S'hi detallaran els ingressos inherents a l'execució del programa i, en el cas de les subvencions, s'hi expressarà l'organisme o l'entitat que transferix els fons. Així mateix, es farà la descripció de l'aplicació en despeses per al compliment de la finalitat a què van destinades i l'aportació financera condicionada de la Generalitat a cadascun dels ingressos prevists per a l'any 2003.
  
FP4. Fitxa d'objectius bàsics i principals línies d'actuació necessàries per a aconseguir cada objectiu. Expressarà amb brevetat i precisió la naturalesa i la dimensió del problema sobre el qual s'actua, els objectius que es perseguixen i les principals línies d'actuació que es propose dur a terme el centre gestor corresponent.
  
Les línies d'actuació es relacionaran amb l'objectiu bàsic quantificat i este, al seu torn, amb la problemàtica sobre la qual es pretén actuar, per mitjà del desglossament que es reflectix en la fitxa.
  
FP6. Fitxa de projectes d'inversió. Recollirà, per a cadascun dels programes, relació dels projectes (basada en la tipologia d'inversions recollida en l'annex VII) i subprojectes d'inversió que es preveu executar, amb indicació de la denominació, l'import, el total d'aportació pròpia i aliena, l'estat d'execució i el pla pluriennal d'inversió. Tots els subprojectes hauran de fer obligatòriament referència a la seua localització territorial, com a mínim a nivell comarcal i excepcionalment a nivell provincial quan l'àmbit d'aplicació de la inversió ho requerisca. A continuació, es concretarà l'import i l'origen del finançament extern referit a cadascun dels projectes prevists en l'exercici pressupostari del 2003.
  
Els projectes ja contractats hauran de reflectir les despeses pluriennals compromeses per a cadascun dels exercicis.
  
Amb caràcter obligatori, per als projectes d'inversió que requerisquen dotacions pressupostàries de despesa corrent per a l'efectiva posada en marxa, es farà constar la valoració anual de les despeses corrents i de capital necessàries per a l'obertura del servici, indicant, en tot cas, la data prevista de posada en marxa, la distribució entre els distints capítols de despesa, el volum de despesa consolidable i la quantificació de la despesa quan en l'exercici de posada en marxa es preste el servici per període inferior a l'any.
  
FP7. Fitxa de transferències. Expressarà, per a cadascuna de les actuacions de subvenció o transferència dels capítols quatre i set del pressupost de despeses, l'import assignat a l'acció, la naturalesa dels beneficiaris prevists, així com una breu descripció de les seues característiques, la normativa reguladora a la qual es troba sotmesa, les finalitats que perseguix i els imports de fons propis i, si és el cas, fons finalistes i aportació condicionada, detallant-ne les quanties i l'origen divers d'estos fons.
  
FP8. Fitxa memòria de les operacions financeres. Contindrà la denominació, la descripció, la finalitat i les característiques de cada una de les operacions financeres previstes en el programa (imports prevists, terminis d'amortització i imports corresponents, tipus d'interés i beneficiaris prevists), així com la documentació i la normativa que la sustenta.
  
RP1. Fitxa resum de programes i capítols. Recull, per a cada secció o organisme autònom, la relació de programes gestionats i el seu cost previst per capítols.
  
5.2. Les empreses públiques i els altres ens que figuren en l'annex III sota l'epígraf Comptabilitat Empresarial, emplenaran les fitxes següents, el model de les quals queda recollit en l'annex VIII de la present orde:
  
- Fitxa programa d'actuació, inversions i finançament. Els seus apartats recullen les inversions previstes en l'empresa pública durant l'any que es pressuposta, expressades en milers d'euros i ordenades segons el tipus d'inversió. L'apartat «6. Variació del Fons de Maniobra» recollirà la diferència, positiva o negativa, entre el volum d'inversions reals i el seu finançament.
  
L'estat de finançament recull, agrupats segons les fonts de finançament, els recursos calculats per a finançar les inversions previstes.
  
- Fitxa de balanç de situació. Recull la informació sobre la situació de l'empresa o de l'ens. S'emplenarà adaptant-se a les normes del vigent Pla General de Comptabilitat.
  
- Fitxa de pèrdues i guanys. Recull el resultat previst per l'empresa per a l'exercici que es pressuposta i per a l'exercici actual. S'emplenarà adaptant-se a les normes del vigent Pla General de Comptabilitat.
  
- Fitxa de pressupost d'ingressos i despeses. Resum per capítols pressupostaris de les dades financeres del Balanç de situació.
  
- Fitxa d'objectius. Té com a finalitat recollir totes les dades necessàries per a emmarcar i definir el programa d'actuació de l'empresa durant l'exercici que es pressuposta.
  
Consta de quatre parts diferenciades:
  
A. Objectius estratègics. S'hi indicarà de la manera més explícita possible els objectius a mig i a llarg termini que resumisquen la projecció de l'empresa i marquen la seua estratègia d'actuació.
  
B. Objectius bàsics quantificats. Els objectius perseguits per al pressupost de l'any 2003 es concretaran mitjançant magnituds quantificables que permeten al gestor i als òrgans de control intern o extern avaluar la seua eficàcia.
  
Principals línies d'actuació per aconseguir l'objectiu: es detallaran a continuació de cada un dels objectius bàsics quantificats.
  
C. Llocs de treball que cal crear. Per tal de mesurar l'eventual aportació en la creació d'ocupació, es recull en este apartat l'estat de la plantilla en els diferents moments del temps que s'hi marquen.
  
D. Observacions. S'emplenarà si es vol ampliar o aclarir la informació facilitada en els apartats anteriors.
  
5.3. Addicionalment la Conselleria de Sanitat aportarà els informes següents:
  
AP 1. Farmàcia.
  
Estudi econòmic que inclourà un càlcul del nombre de receptes dispensades i el seu cost unitari en l'any 2003, basant-se en els exercicis de 1999, 2000, 2001 i 2002. Este càlcul distingirà les receptes atribuïdes als afiliats actius de les corresponents a població protegida i desplaçats, pensionistes i altres col·lectius. Així com una distribució territorial de les receptes i la despesa dispensada.
  
AP 2. Cost dels servicis concertats.
  
Estudi econòmic que calcule el cost dels servicis concertats per centre, el nombre de persones i els actes d'atenció concertada efectuats i el seu cost unitari durant 2002 i la seua previsió per a l'exercici 2003.
  
AP 3. Efectius i cost de personal.
  
S'hi recollirà, per a cada centre gestor i programa, el nombre d'efectius de personal i el seu cost, segons la seua relació jurídica, grup i, si és el cas, nivell; s'hi distingiran els efectius reals existents en el moment de la projecció de nòmina efectuada en el mes de juny de l'exercici de 2002, així com la totalitat de les despeses ordinàries de funcionament amb el detall de conceptes de despesa.
  
6. Terminis i criteris per a l'elaboració de la documentació
  
Els distints òrgans competents trametran a la Subsecretaria de Política Pressupostària i Tresor la documentació corresponent abans del 16 de juliol d'enguany. Les entitats autònomes, les empreses públiques i els altres ens de la Generalitat trametran, en el termini establit, la informació per mitjà de les conselleries a les quals estiguen adscrits. A este efecte, les conselleries adoptaran les mesures oportunes per a la recepció de la documentació en els terminis i en la forma fixats en la present orde.
  
7. Criteris per a la formulació de propostes
  
Els criteris que s'han de tindre en compte per a l'elaboració del document pressupostari seran els següents:
  
a) Optimització del nombre de programes pressupostaris.
  
b) Contenció i racionalització de la despesa pública.
  
c) El capítol I «Despeses de personal» prendrà com a referència el cost anual calculat dels llocs adscrits a cada programa pressupostari en data 30 de juny de 2002.
  
d) El capítol II «Despeses de funcionament» quantificarà les projeccions efectuades en compliment de l'article 2 de l'Orde de 20 de febrer de 2002, de la Conselleria d'Economia, Hisenda i Ocupació, per la qual es regula el procediment de gestió del pressupost de la Generalitat Valenciana per a 2002, i els compromisos documentats amb acord de Govern.
  
e) En els capítols IV, VI, VII i VIII de despeses s'hauran d'incloure:
  
- L'aportació de la Generalitat a les despeses de funcionament o d'explotació dels organismes, empreses i altres ens públics de la Generalitat, als quals s'aplicaran els mateixos criteris establits anteriorment d'este epígraf.
  
- Línies i projectes d'inversió o financers cofinançats amb fons finalistes procedents de persones jurídiques del sector públic o privat.
  
- Línies i projectes d'inversió o financers cofinançats amb recursos procedents de la Unió Europea.
  
- Línies de subvenció de caràcter permanent que deriven de l'aplicació de normes amb rang de llei.
  
- Compromisos documentats amb acords de Govern.
  
- Compromisos ferms adquirits a càrrec d'exercicis futurs.
  
DISPOSICIONS FINALS
  
Primera
  
S'autoritza la Subsecretaria de Política Pressupostària i Tresor per a dictar les instruccions que considere necessàries per a l'aplicació de la present orde.
  
Segona
  
La relació de persones juridicopúbliques recollida en l'annex III té caràcter indicatiu, en este sentit les diferents conselleries seran responsables de trametre tant els avantprojectes de pressuposts corresponents a les entitats que en la data de publicació de la present orde estiguen en funcionament, com la d'aquelles la posada en marxa de les quals estiga prevista abans de l'1 de gener de 2003.
  
Quarta
  
La present orde entrarà en vigor el sendemà de la publicació en el Diari Oficial de la Generalitat Valenciana.
  
València, 6 de juny de 2002
  
El conseller d'Economia, Hisenda i Ocupació


Còpia Permalink ELI